रांची. राजधानी समेत पूरे झारखंड में मानसून सामान्य से करीब नौ कदम आगे चल रहा है। मौसम विज्ञान केंद्र के अनुसार जून के महीने में मानसून की रफ्तार 33.1 फीसदी होती है, लेकिन इस बार यह 41.9 फीसदी है। इसके आगे और तेज होने की संभावना है। गुजरात के अहमदाबाद, मध्यप्रदेश के सतना, बंगाल के जलपाईगुड़ी और सिक्किम के गंगटोक के ऊपर बने लो प्रेशर टर्फ की वजह से रांची समेत पूरे झारखंड में अच्छी बारिश हो रही है। इसके अलावा राजस्थान, मध्यप्रदेश, छत्तीसगढ़, ओड़िशा और बंगाल में भी मानसून असरदार है।
बंगाल की खाड़ी में साइक्लोनिक सकरुलेशन
मौसम विज्ञान केंद्र ने बताया कि बंगाल की खाड़ी में साइक्लोनिक सकरुलेशन डेवलप हो रहा है। यह मानसूनी बारिश के रूप में झारखंड समेत कई राज्यों को लाभ पहुंचाएगा। अगले 48 घंटे तक इसका असर झारखंड पर पड़ेगा। इस दौरान जोरदार बारिश होने की संभावना है।
2011 में हुई थी रिकॉर्ड वर्षा
रांची में 1971 से अब तक सबसे अधिक बारिश साल 2011 में 19 जून को हुई है। इस दिन 161.9 एमएम रिकॉर्ड बारिश हुई थी। इसी साल में जून में कुल 588 एमएम बारिश हुई थी, जो रिकॉर्ड है।
नौ कदम आगे कैसे
1-जून में सामान्य रूप से 33.1 फीसदी बारिश होती है। इस बार सामान्य से 41.9 फीसदी अधिक बारिश हो रही है।
2-इस बार लो प्रेशर अधिक होने से वायुमंडल में अस्थिरता बनी हुई है। इसलिए भी जून में अधिक बारिश के आसार हैं।
3-बंगाल की खाड़ी में दबाव का असर भी सूबे के हर क्षेत्र में दिख रहा है। इसलिए बारिश की दर इस बार ज्यादा है।
4-झारखंड और उसके आसपास के क्षेत्र में लो प्रेशर टर्फ बना हुआ है। इस वजह से मानसून को मजबूती मिल रही है।
5-ओड़िशा, छत्तीसगढ़ जैसे पड़ोसी राज्यों में बने मौसम के दबाव की वजह से भी राज्य में मानसून बेहतर स्थिति में है।
6-इस साल एक से 12 जून तक के भीतर ही 89.74 मिलीमीटर (एमएम) बारिश हो चुकी है। अभी 18 दिन बचे हैं।
7-वर्ष 2012 के जून (पूरे महीने) में कुल 108.5 एमएम बारिश हुई थी। यह इस साल की वर्षा के मुकाबले कम है।
8-वर्ष 2012 में मानसून 17 जून को आया था, इस बार यह तय समय से दो दिन पहले 10 जून को ही झारखंड पहुंचा।
9-पिछले वर्ष मानसून 60 फीसदी सफल रहा था। मौसम विभाग के अनुसार इस बार 98 फीसदी तक सफल रहेगा।
अगले चार दिनों तक होगी बारिश
मानसून में पिछले साल के मुकाबले बारिश अच्छी हो रही है। झारखंड के ऊपर लो प्रेशर टर्फ लाइन बनी हुई है, अगले चार दिनों तक बारिश होने की संभावना है।
जीके मोहंती, डायरेक्टर, मौसम विज्ञान केंद्र
hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva hin_Deva hin_Deva hin_Deva hin_Deva awa_Deva